Astudiaeth Achos CCG

**Y Grant Gofal Plant a Chwarae, mewn partneriaeth â Rhaglen Trawsnewid Integreiddio’r Blynyddoedd Cynnar ('Cynllun Braenaru’r Blynyddoedd Cynnar')**

Un ffrwd waith o Gynllun Braenaru’r Blynyddoedd Cynnar yw datblygu a darparu hyfforddiant gan Wasanaethau Cynhwysiant ar gyfer darparwyr gofal plant, gyda'r nod o godi ymwybyddiaeth o'r Ddeddf Anghenion Dysgu Ychwanegol a’r Tribiwnlys Addysg (ALNet), ac i gefnogi lleoliadau i ddarparu amgylchedd cynhwysol i blant ag ystod eang o anghenion.

Er mwyn rholi mwy o anogaeth i staff o leoliadau gofal plant i ymgymryd â’r hyfforddiant, darparwyd cyllid gan y Grant Gofal Plant a Chwarae i roi grant offer o hyd at £280 i bob lleoliad a gwblhaodd yr hyfforddiant. Roedd cymhwysedd y grant wedi'i gyfyngu i brynu ystod o adnoddau ac offer, y cyfeirir atynt yn yr hyfforddiant, a'i gyflenwi i'r lleoliadau fel 'rhestr hir' o eitemau a awgrymir, y gallai'r lleoliad ddewis eitemau o’u plith hyd at y gwerth mwyaf.

Er mwyn lleihau'r baich biwrocrataidd cyn belled ag y bo modd, dim ond cais grant syml oedd ei angen ar leoliadau gofal plant, gan nodi'r eitemau o'r rhestr yr oeddent am eu prynu. Telir y grant, ac yna mae'r lleoliad yn cyflwyno tystiolaeth ar ffurf derbynebau ar gyfer yr eitemau a brynir, er mwyn creu llwybr archwilio cadarn.

Daeth cyfanswm o 50 o gynrychiolwyr i'r digwyddiad hyfforddi a gynhaliwyd yng Nghanolfan Blant Trelái a Chaerau ar 7 Hydref. Daeth 33 aelod o staff o 13 lleoliad gofal plant, ac 17 o warchodwyr plant, a hyd yma mae 9 lleoliad a 15 o warchodwyr plant wedi derbyn eu dyraniad grant, gyda chyfanswm o £6,720 wedi'i dalu neu wedi’i ymrwymo hyd yma.

Trwy gyd-fynd â gwaith y Cynllun Braenaru, a defnyddio'r Grant Gofal Plant a Chwarae i ddarparu adnoddau addas i helpu i gyflwyno strategaethau a dulliau a amlygir yn yr hyfforddiant, mae nodau ar y cyd y Cynllun Braenaru a'r Cynllun Gweithredu Digonolrwydd Gofal Plant – sef cynyddu sgiliau, gwybodaeth a hyder y sectorau gofal plant wrth ddarparu gwasanaethau cynhwysol i ddiwallu anghenion plant sydd angen cymorth ychwanegol – yn fwy tebygol o gael eu darparu, ac mae darparwyr yn fwy tebygol o ymgysylltu a cheisio gwella eu harferion cynhwysiant.

Wrth edrych ymlaen, bydd y Tîm Cymorth i Fusnesau Gofal Plant a chydweithwyr Cynhwysiant yn trafod effaith yr hyfforddiant a'r deunyddiau ar ymarfer yn ystod ymweliadau â lleoliadau, a bydd gwersi a ddysgwyd ac arfer nodedig yn cael eu hintegreiddio i ddarparu hyfforddiant yn y dyfodol a'u rhannu â darparwyr gofal plant ledled Caerdydd.